open-index/open-wikipedia-markdown huggingface dataset:
Christophe Moreau

**Christophe Moreau** (s. 12. huhtikuuta 1971 Vervins) on ranskalainen maantiepyöräilijä, jonka parhaat saavutukset tulivat etappikilpailuissa. Moreau aloitti ammattilaisuransa Festina-tallissa vuonna 1995, siirtyi Crédit Agricoleen vuonna 2001 ja AG2R Prévoyancen väreihin kauden 2006 alussa. Vuosina 2008–2009 hän ajoi Agritubel-tallissa ja vuonna 2010 Caisse d'Epargne-joukkueessa. Moreaun suurin saavutus on Dauphiné Libéré -ajon voitto vuosina 2001 ja 2007.

Moreau on kärsinyt muutaman kuukauden kilpailukiellon EPO-hormonin käytöstä vuosina 1998–1999.

## Saavutuksia
*MM-kilpailut: 1996 aika-ajon 15. sija
*Olympialaiset, aika-ajo: 2000: 13. sija, 2004: 12. sija
*Ranskan ympäriajo:
**1997 kokonaiskilpailun 19. sija
**1999 kolmas etapilla 8 (aika-ajo)
**2000 kokonaiskilpailun 4. sija, kolmas etapilla 19 (aika-ajo)
**2001 prologin voitto
**2003 kokonaiskilpailun 8. sija
**2004 kokonaiskilpailun 12. sija
**2005 kokonaiskilpailun 11. sija, toinen etapilla 10, kolmas etapilla 11
**2006 kokonaiskilpailun 8. sija, kolmas etapilla 17 
*Dauphiné Libéré:
**1998 pistekilpailun voitto
**2000 kokonaiskilpailun 6. sija
**2001 kokonaiskilpailun voitto
**2002 kokonaiskilpailun 3. sija 
**2003 kokonaiskilpailun 4. sija
**2006 kokonaiskilpailun 2. sija, mäki- ja yhdistelmäkilpailujen voitto
**2007 kokonais- ja yhdistelmäkilpailujen sekä etappien 2 ja 4 voitto
*Katalonian ympäriajo:
**2006 kokonaiskilpailun 3. sija, mäkikilpailun voitto
**2007 kokonaiskilpailun 4. sija
*Pariisi–Nizza-ajo:
**1998 kokonaiskilpailun 6. sija
*Dunkerquen neljän päivän ajo:
**2002 etapin 4 (aika-ajo) voitto
**2003 kokonais- ja yhdistelmäkilpailujen sekä etappien 4 ja 5 (aika-ajo) voitto
**2005 kokonaiskilpailun 3. sija
*Critérium International:
**1998 etapin 3 (aika-ajo) voitto
*Grand Prix du Midi Libre:
**2000 etapin 4 (aika-ajo) voitto
**2001 kokonaiskilpailun 3. sija
**2002 pistekilpailun voitto
*Volta a la Comunitat Valenciana:
**1997 kokonaiskilpailun 3. sija
*Route du Sud:
**1998 etappien 1 a ja 1 b (aika-ajo) voitto
**1999 etapin 1 b (aika-ajo) voitto
*Tour de l'Avenir: 1996 prologin voitto
*Tour du Poitou Charentes et de la Vienne: 1999 kokonaiskilpailun ja etapin 4 (aika-ajo) voitto
*EnBW GP: 2001 (parina Florent Brard) voitto
*Josef Voegeli memorial: 2001 (parina Florent Brard) voitto
*Tour Du Languedoc-Roussillon: 2004 kokonais- ja mäkikilpailujen sekä etapin 4 voitto
*Trophee des Grimpeurs: 2004 voitto
*Ranskan maantiepyöräilymestaruus: 2007 

## Lähteet
*Christophe Moreau trap-friis.dk-tietokannassa 
*Christophe Moreau cyclingarchives.com-tietokannassa ]
Afrikankielilepakko

**Afrikankielilepakko** eli **afrikankielihekko** (*Megaloglossus woermanni*) on Afrikassa elävä hedelmälepakkolaji, joka syö kasvien siitepölyä ja mettä.

## Ulkonäkö ja koko
Afrikankielilepakko on pienikokoinen, vartalon ja pään pituus yhteensä kuudesta kahdeksaan senttimetriä, siipien kärkiväli 22–25&nbsp;cm. Yleisväri on ruskea, selkäpuoli tummempi kuin vatsa. Karva on ohutta ja pehmeää; selkäpuolella karvan kärki on tummanruskea, mutta tyviosa vaalean harmaa. Kieli ja kallonmuoto ovat sopeutuneet meden juomiseen kukista.

## Levinneisyys
Afrikankielilepakkoa tavataan Guineanlahden ympäristössä: Guineassa, Zairessa, Kongossa, Ugandassa, Biokossa, Gabonissa ja Angolan pohjoisosissa.

## Lähteet
Pannonhalma

**Pannonhalma** on kunta Győr-Moson-Sopronin läänissä, Unkarin luoteisosassa noin 20 kilometrin päässä läänin pääkaupungista Győristä. Kunnassa on noin 4&nbsp;000 asukasta ja se on pinta-alaltaan 29,58 neliökilometriä. Kunnan nimi oli Győrszentmárton vuoteen 1965 asti.

Kunta on tunnettu vuonna 996 perustetusta benediktiiniluostarista, joka kuuluu myös Unescon maailmanperintöluetteloon. Perimätiedon mukaan Pyhä Martinus olisi syntynyt täällä, mutta toisen uskomuksen mukaan Martinus syntyi läheisessä Szombathelyn kaupungissa. Pannonhalma oli pitkään islaminuskoisten Osmanien ja kristityn Länsi-Euroopan rajamaata ja kärsi pahoin tuona aikana.

## Lähteet

## Aiheesta muualla
Juvan Lehti

**Juvan Lehti** on Juvalla kerran viikossa torstaisin ilmestyvä tabloidikokoinen paikallislehti, jonka levikki oli 4&nbsp;047 kappaletta vuonna 2013. Lehteä julkaisee mediakonserni Keskisuomalaiseen kuuluva Keskisuomalainen Media.

*Juvan Lehti* on perustettu vuonna 1956, ja se ilmestyi kaksi kertaa viikossa vuosina 1981–2006. Lehden nykyinen päätoimittaja on Janne Tiainen.

Juvan kirjaston kotiseutukokoelmassa on *Juvan Lehden* täydet, sidotut vuosikerrat 1960-luvun puolivälistä alkaen.

## Katso myös
*Reijo Koponen, päätoimittaja 1973–1999

## Lähteet

## Aiheesta muualla
* www.juvanlehti.fi - lehden kotisivut.
Reijo Koponen

**Reijo Koponen** (22. toukokuuta 1943 Varkaus – 21. helmikuuta 2014 Juva) toimi Juvan Lehden päätoimittajana vuosina 1973–1999. Juvan Lehden työntekijänä hän toimi vuoteen 2006 saakka.

Toimittajantyön ohella Koponen kirjoitti ja toimitti lukuisia teoksia erityisesti Juvaan ja Juvan toimijoihin liittyen. Savolaisuus ja savon kieli olivat kirjoitusten aiheena ja välineenä, sekä myös harrastuksena mm. Savon kielen seuran kautta. Koponen palkittiin vuonna 2006 Juvan kulttuuripalkinnolla tekemästään kotiseutu- ja kulttuurityöstä ja paikallislehdistön Antti-patsaalla näkyvästä paikallislehden ja paikalliskulttuurin asian edistämisestä.

## Teoksia

* JuPa 30 v. : Juvan Pallon 30 v-juhlajulkaisu (1980)
* Juvalaisia talvisodassa (1990, Kirtola, Sergei ; Koponen, Reijo ; Bruun, Martti)
* Juvan synty : kuvia ja mielikuvia vuosimiljardien mitalla = Juva's origins : images and impressions across billions of years = Juva i miljarder år (2001, Koponen, Reijo ; Orro, Leena ; Piikki, Jari ; Savolainen, Teuvo ; Ohlan, Riitta ; Jaakkola, Raija ; Juvan kamerakerho)
* Juvan urkukirja (2003, Koponen, Reijo ; Piikki, Jari)
* Pitäjälehden pitkä synnytys : Juvan lehti 50 vuotta 1956-2006 (2006)
* Etelä-Savon vuosi : A year in Etelä-Savo = Das Jahr in Etelä-Savo (2008, Strebel, Peter ; Häikiö, Martti ; Koponen, Reijo)

## Lähteet
Tom Burke

**Thomas Edward Burke** (15. tammikuuta 1875 – 14. helmikuuta 1929) oli yhdysvaltalainen pikajuoksija. Hän oli ensimmäinen olympiavoittaja 100 ja 400 metrin juoksuissa.

## Ura
Tom Burke, Bostonin yliopiston opiskelija, tiedettiin hyväksi 400 metrin ja 440 jaardin juoksijaksi, koska hän oli voittanut Yhdysvaltojen 440 jaardin mestaruuden (silloiset AAU:n kisat) vuonna 1895. Häntä ei kuitenkaan pidetty ennakkosuosikkina vuonna 1896 järjestettyjen ensimmäisten nykyaikaisten olympialaisten avausmatkallaan, joka oli 100 metrin juoksu. Monien huippujuoksijoiden ollessa pois kisasta Burke yllättäen voitti juoksun. Hän herätti huomiota myös ”kyyristyslähdöllään”, joka oli tuolloin epätavallinen toisin kuin nykyisin. Hänen aikansa oli 11,8 sekuntia alkuerissä ja 12,0 sekuntia finaalissa. Joidenkin lähteiden mukaan myös alkuerien aika olisi ollut 12,0. Hän voitti loppukilpailussa toiseksi juosseen Fritz Hofmannin kahdella metrillä. Burken kisoissa juoksema aika 11,8 oli uusi olympiaennätys.

Samoissa olympialaisissa Burke voitti myös päämatkansa, 400 metriä. Alkuerissä hänen aikansa oli 58,4 sekuntia ja finaalissa 54,2 sekuntia. Burke voitti molemmat lähtönsä. 400 metrin aika 54,2 oli matkan ensimmäinen olympiaennätys.

Myöhemmin urallaan Burke erikoistui pidemmille matkoille, voittaen Yhdysvaltojen IC4A-kisoissa 440 ja 880 jaardin juoksut. Vuonna 1897 hän oli yksi Bostonin maratonin alullepanijoista. Ajatus maratonista sai alkunsa vuoden 1896 olympialaisten maraton-tapahtuman hyvästä vastaanotosta.

Myöhemmin Burkesta tuli lakimies, mutta hän työskenteli lisäksi osa-aikaisena urheilutoimittajana ja yleisurheiluvalmentajana.

## Lähteet
Elimäen Sanomat

**Elimäen Sanomat** oli nykyisin Kouvolaan kuuluvalla Elimäellä keskiviikkoisin ilmestyvä tilattava paikallislehti. Lehden perustivat Reijo ja Alisa Alanko vuonna 1976. Lehti oli Sanomalehtien Liiton jäsenlehti. *Elimäen Sanomien* ilmestyminen lakkasi vuoden 2018 lopussa.

## Lähteet

## Aiheesta muualla
* Elimäen Sanomien sivusto
Länsi-Saimaa

**Länsi-Saimaa** oli vuosina 1965–1992 Mikkelissä ilmestynyt paikallislehti, jonka levikkialueena olivat Mikkelin maalaiskunta, Ristiina ja Anttola. Länsi-Saimaan päätoimittajina toimivat vuosina 1965–82 Kauko Laasonen ja 1982–92 Simo-Pekka Laitinen.
Largo do Senado

**Largo do Senado** () on aukio Kiinan erityisitsehallintoalue Macaossa, Portugalin entisessä siirtomaassa. Se sijaitsee Macaon vanhassa historiallisessa keskustassa, joka on listattu Unescon maailmanperintöluettelossa. Aukio on vuodesta 1993 ollut suljettu autoliikenteeltä ja päällystetty värjätyillä mosaiikkikivillä aaltoilevaan tyyliin, perinteiseen portugalilaiseen tapaan. Aukio kattaa noin 3&nbsp;700 neliömetrin suuruisen alueen.

Aukion nimi on peräisin sen vieressä sijaitsevasta Macaon senaatin (Leal Senado) rakennuksesta.

## Lähteet
Natalie Appleton

**Natalie Jane Appleton Howlett** (s. 14. toukokuuta 1973 Mississauga, Ontario) on kanadalainen poplaulaja. Hän on tullut tunnetuksi All Saintsin ja Appletonin jäsenenä.

Appletonilla on nuorempi sisko Nicole, joka on hänen musiikillinen yhteistyökumppaninsa. Hänen lisäkseen Appletonilla on vanhemmat siskot Lori ja Lee. Tyttöjen varttuessa perhe asui Torontossa, New Yorkissa ja Lontoossa. Vanhemmat – brittiläinen äiti Mary ja kanadanjuutalainen isä Ken – olivat eronneet 1970-luvun lopulla. 

Appleton tapasi Britanniassa Carl Robinsonin, jonka kanssa hän solmi ensimmäisen avioliittonsa. Pari kuitenkin erosi pian tyttärensä syntymän 19. toukokuuta 1992 jälkeen. Natalie ja Nicole Appleton olivat vuonna 1996 mukana perustamassa All Saints -tyttöbändiä. Muut jäsenet olivat Melanie Blatt ja Shaznay Lewis. 

Appleton esiintyi vuonna 2000 elokuvassa *[[Honest]]*. All Saints hajosi vuonna 2001, minkä jälkeen Natalie perusti siskonsa kanssa Appleton-sisarusduon. Debyyttialbumi *[[Everything’s Eventual]]* (2003) nousi brittilistan yhdeksänneksi. Ensimmäinen single ”Fantasy” ilmestyi syyskuussa 2002.

Appleton solmi vuonna 2002 toisen avioliittonsa The Prodigystä tutun Liam Howlettin kanssa. Parilla on 2. maaliskuuta 2004 syntynyt poika. 

All Saints palasi yhteen alkuvuodesta 2006, ja uusi albumi *[[Studio 1]]* julkaistiin Parlophone Recordsin kautta saman vuoden lopulla.
Tihany

**Tihany** on kylä Unkarissa, Veszprémin läänissä. Se sijaitsee pitkällä niemimaalla Balatonjärven pohjoisrannalla. Kylässä on 1&nbsp;438 asukasta.

Tihanyn keskus on benediktiiniläinen Tihanyn luostari, jonka perusti vuonna 1055 Unkarin kuningas Andreas I, joka on myös haudattu luostarin kryptaan. Luostarin perustamisasiakirjaa säilytetään Pannonhalman benediktiiniluostarissa, ja se on vanhin säilynyt unkarinkielinen asiakirja. Tihanyn luostarin kirkko rakennettiin uudelleen vuonna 1754 barokkityyliseksi. Edelleenkin toimiva luostari on merkittävä matkailukohde historiallisen ja taiteellisen arvonsa ansiosta.

## Kuvia


Kuva:Tihany abbey.JPG|Tihanyn luostari.
Kuva:Tihany 6.jpg|Kylämaisema.
Kuva:Tihany4.jpg|Kadunvarsikauppa Tihanyssa.


## Lähteet

## Aiheesta muualla

*Kylän kotisivut
Havannan katedraali

**Havannan katedraali** () on barokkityylinen kirkkorakennus Kuuban pääkaupungissa Havannassa. Jesuiitat käynnistivät kirkon rakentamisen vuonna 1748, ja se valmistui vuonna 1777. Jesuiitat itse eivät kuitenkaan nähneet kirkon valmistuvan, sillä Espanjan kuningas Kaarle III karkotti heidät Kuubasta 1767. Vuonna 1789 kirkosta tehtiin katedraali. 

Vuosina 1796–1898 kirkossa säilytettiin joitakin Kristoffer Kolumbuksen jäänteitä, jotka nykyisin ovat Sevillassa.

## Lähteet
Jukka Voutilainen (näyttelijä)

**Jukka-Matti Voutilainen** (s. 2. lokakuuta 1949 Varpaisjärvi) on suomalainen näyttelijä. Hän on näytellyt monissa kotimaisissa televisiosarjoissa, televisiomainoksissa sekä elokuvissa. Hän on ääninäytellyt monissa piirrossarjoissa ja -elokuvissa.

Voutilainen opiskeli teatterialaa 1970-luvun lopulla Moskovassa ja näytteli uransa alussa muun muassa Imatran ja Lappeenrannan teattereissa. Hän on toiminut Radioteatterin näyttelijänä. Häntä on kuultu myös lukuisissa kuunnelmissa, kuten *[[Knalli ja sateenvarjo]]ssa*.

## Valikoitu filmografia
### Elokuvat

### Televisiosarjat

### Dubbaukset

## Lähteet
* https://www.elonet.fi/fi/henkilo/135048
* http://www.imdb.com/name/nm0903863/

### Viitteet

## Aiheesta muualla
*
*
Foibe

**Foibe** (; ) oli kreikkalaisessa mytologiassa yksi titaaneista ja Uranoksen ja Gaian tytär. Hänellä oli veljensä Koioksen kanssa lapset Leto ja Asteria.

Aiskhyloksen mukaan Foibe hallitsi Delfoin oraakkelia Themiin jälkeen, ja häneltä sen peri Apollon, hänen tyttärenpoikansa.

## Foibe, Ledan tytär

Foibe oli yksi Ledan ja Tyndareuksen tyttäristä ja Helenan sisar.

## Foibe, heliadi
**Foibe** oli yksi auringonjumala Helioksen seitsemästä tyttärestä eli heliadeista ja Faethonin sisar.

## Foibe, Leukippoksen tytär

**Foibe** oli yksi Leukippoksen tyttäristä. Dioskuurit ryöstivät hänet ja hänen sisarensa Hilaeiran ja menivät heidän kanssaan naimisiin.

## Foibe, nymfi

**Foibe** oli toinen Libyan kuninkaan Danauksen puolisoikseen ottamista nymfeistä. Yhdessä he synnyttivät tälle kymmenen tämän viidestäkymmenestä tyttärestä.

## Artemis

Antiikin Rooman runoilijat kutsuivat Artemista, kuun jumalatarta, nimellä **Foibe**. Kyseessä on feminiininen muoto nimestä Foibos, hänen kaksoisveljensä Apollonin auringon jumalaa tarkoittavasta nimestä.

## Lähteet
Catedral Metropolitana de Buenos Aires

**Catedral Metropolitana de Buenos Aires** on katolinen kirkkorakennus Argentiinan pääkaupungissa Buenos Airesissa. Sen suunnittelusta on alun perin vastannut arkkitehti Antonio Masella, ja rakennus edustaa arkkitehtoonisesti uusklassista tyylisuuntaa. Sen rakennustyöt aloitettiin vuonna 1753, ja vaikka se valmistui vasta noin sata vuotta myöhemmin, se vihittiin kirkoksi jo vuonna 1791. Fasadin rakentaminen aloitettiin vuonna 1802, ja sen suunnittelivat ranskalaiset arkkitehdit Catelin ja Benoit. 

Nykyinen paavi Franciscus, silloinen arkkipiispa  Jorge Bergoglio osallistui jumalanpalveluksiin tässä kirkossa, ja siksi kirkossa on pieni näyttely häneen liittyen.

## Lähteet
Frozenbyte

**Frozenbyte** on suomalainen vuonna 2002 perustettu itsenäinen videopelejä kehittävä yritys, joka toimii Helsingissä. Frozenbyten ensimmäinen kaupallinen peli oli vuonna 2005 julkaistu *[[Shadowgrounds]]*. Frozenbyten kolmas peli, *[[Trine]]*, julkaistiin vuonna 2009 ja sen jatko-osa vuonna 2011. *[[Trine (pelisarja)|Trine]]*-pelisarjan kolmas osa julkaistiin vuonna 2015.

## Historia
Lauri Hyvärinen ja Juha Hiekkamäki perustivat Frozenbyten vuonna 2001 päästyään asepalveluksesta. Yritys toimi aluksi vapaaehtoistyöllä. Toiminnan muuttuessa hiljalleen ammattimaisemmaksi yritys sai paikan yrityshautomosta vuonna 2004. Ensimmäinen videopeli, *[[Shadowgrounds]]*, julkaistiin vuonna 2005 henkilökohtaisille tietokoneille – kaksi vuotta aikataulusta myöhässä. *Shadowgroundsin* jälkeen Frozenbyte alkoi suunnitella isoa projektia, joka kuitenkin keskeytettiin rahoituksen puutteessa 2008. Myöhemmin Frozenbyte julkisti *Jack Claw* -nimisen projektin lähdekoodin yhteisön käyttöön. *Jack Claw'n* suunnittelun yhteydessä Frozenbyte kehitti *Shadowgroundsille* spin-off-pelin *[[Shadowgrounds Survivor]]*, joka julkaistiin 2007. 

Syyskuussa 2008 Frozenbyte solmi levityssopimuksen ranskalaisen Nobilis Groupin kanssa. *Jack Claw* -projektin kariutuessa yritys laittoi voimavaransa erään tiimiläisen harrastusprojektina aloittamaan fantasiaseikkailuun, joka sai nimen *[[Trine]]*. Peliltä vaadittiin menestystä, sillä muuten Frozenbyte olisi todennäköisesti mennyt konkurssiin velkojensa takia. *Trine* julkaistiin 2009 PC:lle ja PlayStation Networkissa, ja se sai hyvän vastaanoton. Frozenbyte on itse kehittänyt pelikehitystyökalunsa, ja yritys on itse tehnyt versioinnit *[[Trine (pelisarja)|Trine]]*-pelisarjasta kahdeksalle eri alustalle.

*[[Trine]]* ja sen jatko-osa *[[Trine 2]]* olivat myyneet yhteensä yli 7 miljoonaa kappaletta vuoden 2014 loppuun mennessä.

*[[Trine 3]]* julkaistiin Steam-palvelun Early Access -valikoimassa huhtikuussa 2015, ja virallisesti saman vuoden elokuussa. Peli sai ristiriitaisen vastaanoton, ja erityisesti sen lyhyyttä ja eräitä pelimekaniikan uudistuksia moitittiin. Frozenbyte kertoi pelin lyhyyden syyksi rahapulan, sillä pelin kehitys oli maksanut jo tuplasti enemmän kuin sarjan toisen osan. Vastaanoton takia pelisarjan jatkosta ei ollut varmuutta kunnes lokakuussa 2018 varmistui, että jatko-osa *[[Trine 4]]* on kehitteillä ja alustavan tiedon mukaan julkaistaan vuoden 2019 aikana.

Joulukuussa 2015 Frozenbyte julkisti kehityksessä olevan *[[Shadwen]]*-hiiviskelypelin, joka sijoittuu keskiaikaiseen pelimaailmaan. Peli julkaistiin toukokuussa 2016, ja se sai kriitikoilta huonon vastaanoton.

Tammikuussa 2017 *[[Has-Been Heroes]]* julkistettiin seuraavaksi peliksi. Peli on julkaistu 28.3.2017 Nintendo Switch, PlayStation 4, Xbox One ja Windows -alustoille.

Frozenbyten peli *[[Nine Parchments]]* on julkaistu vuonna 2017 Nintendo Switch ja Windows -alustoille.

## Pelit

## Lähteet

## Aiheesta muualla
*Frozenbyten viralliset sivut
Gigantoraptor

**Gigantoraptor** on lintumaisten dinosaurusten heimoon Oviraptoridae kuulunut suku, johon on liitetty yksi löydetty laji, joka eli noin 85 miljoonaa vuotta sitten myöhäisellä liitukaudella. *Gigantoraptor erlianensis* -lajiksi nimetyn dinosauruksen jäänteet löydettiin vuonna 2005 Kiinasta Sisä-Mongoliasta. Uudeksi lajiksi se nimettiin 2007. Fossiilien rakenteen perusteella löydetty laji kuuluu lintuihin johtaneeseen dinosaurusten haaraan. Se kuitenkin poikkeaa huomattavasti monessa suhteessa aiemmin löydetyistä lintujen sukua olevista dinosauruksista. Eläin lienee muistuttanut läheisesti sukulaistaan *[[Caudipteryx|Caudipteryxiä]]*, mutta oli vain sitä 300 kertaa isompi.

Lajin uskotaan olleen 8 metriä pitkä, 3,5 metriä korkea lantion kohdalta ja painaneen 400 kilogrammaa. Näin ollen se olisi ollut heimonsa seuraavaksi suurinta jäsentä 35 ja pienintä 300 kertaa isokokoisempi. Muiden heimonsa jäsenten tapaan *Gigantoraptor* on ollut osittain höyhenpeitteinen, sillä oli hampaaton nokka, pitkät eturaajat ja lintumaiset jalat.

Löydettyjen fossiilien perusteella lajin on arveltu olleen kuollessaan nuori aikuinen, noin 11-vuotias. Täysikasvuisena se olisi ollut vielä suurempi. *Gigantoraptor*-lajin ruokavalio on mysteeri. Sen pää oli pieni ja kaula pitkä kuten kasvinsyöjillä, mutta terävät kynnet viittaavat lihansyöjään.

## Lähteet
*Nature: Giant bird-like dinosaur found 
*YLE: Jättikokoinen lintumainen dinosaurus
Julius Erving

**Julius Winfield ”Dr. J” Erving II** (s. 22. helmikuuta 1950 East Meadow, New York) on yhdysvaltalainen entinen koripalloilija, joka tunnettiin 1970-luvulla kuuluisana donkkaajana. Huiman ponnistusvoimansa ansiosta peleissä nähtiin upeita donkkeja, joilla Erving nolasi täydellisesti puolustajansa. Hän pääsi myös monta kertaa . Hänen oman donkkinsa nimi oli ”Tomahawk”.

Erving pelasi joukkueissa New York Nets ja Philadelphia 76ers. Hänellä on tytär, Alexandra Stevenson, joka on tunnettu tennispelaaja. Alexandra käyttää äitinsä sukunimeä Stevenson.

Irving valittiin koripallon Hall of Famen jäseneksi vuonna 1993

Vuonna 2006 hänet valittiin myös samana vuonna perustetun yliopistokoripallon Hall of Famen jäseneksi.

## Lähteet

## Aiheesta muualla
Cramer

**Cramer** tai **Cramér** on muun muassa seuraavien henkilöiden sukunimi:

*Anna Cramer (1873–1968), alankomaalainen säveltäjä
*Ben Cramer (s. 1947), alankomaalainen laulaja
*Dettmar Cramer (1925–2015), saksalainen jalkapalloilija ja valmentaja
*Floyd Cramer (1933–1997), yhdysvaltalainen pianisti
*Gabriel Cramer (1704–1752), sveitsiläinen matemaatikko, jonka mukaan Cramerin sääntö on nimetty
*Jennifer Cramer (s. 1993), saksalainen jalkapalloilija
*Johan Niclas Cramér (1812−1893), ruotsalainen opettaja ja kirjailija
*Johann Baptist Cramer (1771–1949), saksalais-englantilainen pianisti ja säveltäjä
*Kevin Cramer (s. 1961), yhdysvaltalainen republikaanipoliitikko
*Michael Cramer (s. 1949), saksalainen poliitikko ja europarlamentaarikko
*Wilhelm Cramer (1746–1799), saksalainen viulisti ja impressaario.

## Katso myös

* Kramer
John Smith (platonisti)

**John Smith** (1618–1652) oli englantilainen Cambridgen platonisteihin kuulunut filosofi. Hän syntyi Achurchissä, Northamptonshiressä. Hän aloitti opiskelut Cambridgen yliopiston Emmanuel Collegessa vuonna 1636 ja valmistui kandidaatiksi vuonna 1640 ja maisteriksi 1644. Tuolloin hän pääsi Cambridgen Queens' Collegen jäseneksi.

Smith loi pohjaa kristilliselle filosofialle käsittelemällä uskoon liittyviä metafyysisiä ja tietoteoreettisia kysymyksiä, kuten Jumalan olemassaolo, sielun kuolemattomuus ja uskonnon rationaalisuus. Tiedon suhteen hän oli omaksunut uusplatonilaisittain ajatukset neljästä ylöspäin kohoavasta asteesta: aistien tukema järki; intuition tukema järki; ruumiiton, itsetutkiskeleva järki; ja jumalallinen rakkaus. Smith oli suosittu myös matematiikan luennoitsijana.

Smith kuoli ennenaikaisesti eikä jättänyt jälkeensä elinaikanaan julkaistuja teoksia.

## Teoksia

* *Select Discourses* (julkaistu postuumisti 1659/1660)

## Lähteet

* Hutton, Sarah (2007): "Cambridge Platonists", *Stanford Encyclopedia of Philosophy*.
Pärjänsuo

**Pärjänsuo** on kylä Pudasjärven kaupungissa. Kylä sijaitsee noin 35 kilometrin päässä kaupungin keskustaajamasta Kurenalta. Hallinnollisesti Pärjänsuo kuuluu Livon talouskylään. 

Kylällä sijaitsi pitkään oma koulu, joka kaupunginvaltuuston päätöksellä suljettiin ilmanvaihto-ongelmien takia vuonna 2009. Alkuperäisessä suunnitelmissa oli tarkoitus rakentaa kylään kokonaan uusi koulurakennus, joka ei kumminkaan toteutunut.

## Lähteet
Benjamin Whichcote

**Benjamin Whichcote** (1609&ndash;1683) oli englantilainen Cambridgen platonisteihin kuulunut filosofi ja teologi sekä Cambridgen yliopiston King's Collegen rehtori. Hän syntyi Stokessa Shropshiressä. Whichcote aloitti opinnot Cambridgen Emmanuel Collegessa vuonna 1628 ja sai diakonin- ja pappisvihkimyksen vuonna 1637. Hän toimi sekä kirkon että yliopiston viroissa.

Whichcote vastusti puritanistista käsitystä ihmisen täydellisestä turmeltuneisuudesta ja omaksui semipelagiolaisen näkemyksen, jonka mukaan ihmiset ovat "järjen lapsia" eivätkä siten luonnoltaan täydellisen turmeltuneita. Hän katsoi, että jotkut uskontoon liittyvät kysymykset ovat ihmisille mahdottomia ratkaista, ja kannatti siksi uskonnollista suvaitsevaisuutta. Häntä syytettiin uransa aikana mm. arminiolaiseksi, socinolaiseksi ja latitudinaristiksi.

## Teoksia

Whichcoten teokset on julkaistu postuumisti:

* *Select Notions of B. Whichcote* (1685)
* *Select Sermons* (1689)
* *Discourses* (1701)
* *Moral and Religious Aphorisms* (1703) 

## Lähteet

* Cross, F.L. and E.A. Livingstone.  *The Oxford Dictionary of the Christian Church.*  London: Oxford UP, 1978.
* Hutton, Sarah (2007): "Cambridge Platonists", *Stanford Encyclopedia of Philosophy*.
Tähti (täsmennyssivu)

**Tähti** voi tarkoittaa ainakin seuraavia asioita:

* tähti, taivaankappale
* tähti, symboli
* tähti, merkki hevosen päässä
* tähti, kuuluisa ja juhlittu esiintyjä
* tähti, Tarot-pakan kortti

## Musiikki
* *[[Tähti (albumi)|Tähti]]*, Don Huonojen studioalbumi
* *[[Tähti (Wöyh!)|Tähti]]*, Wöyh! -yhtyeen studioalbumi
* ”Tähti”, Johanna Kurkelan kappale albumilta *[[Kauriinsilmät]]*
* ”Tähti”, Kilven kappale albumilta *[[IV (Kilven albumi)|IV]]*
* ”Tähti”, Loost Koosin kappale albumilta *[[Peruna & timantti]]*
* ”Tähti”, Maija Vilkkumaan kappale albumilta *[[Pitkä ihana leikki]]*
* ”Tähti”, Paula Koivuniemen kappale albumilta *[[Nainen (Paula Koivuniemen albumi)|Nainen]]*
* ”Tähti”, Pyhimyksen kappale albumilta *[[Salainen maailma]]*
* ”Tähti”, Samuli Edelmannin kappale albumilta *[[Voittola]]*
* ”Tähdet”, Ahdin ja Behmin kappale vuodelta 2025
* *[[Tähdet, tähdet]]*, vuonna 1983 julkaistu Baddingin musiikkialbumi, jolla myös samanniminen kappale

## Julkaisut
* *[[Tähti (Turku)|Tähti]]*, J. F. Granlundin Turussa vuosina 1863–1867 julkaisema sanomalehti
* *[[Tähti (Kristillisen Työväen Liiton lehti)|Tähti]]*, Suomen kristillisen työväen liiton 1905–1913 julkaisema puoluelehti

## Tuotemerkit ja vastaavat
* Tähti, Suomen Polkupyörä- ja Konetehtaan polkupyörämerkki
* Tähti, RAY:n pelikone
* Tähti, Mike Pohjolan laatima roolipeli

## Etunimi
* Tähti, etunimi

## Sukunimi
* Annikki Tähti (1929–2017), iskelmälaulaja
* Jouni Tähti (s. 1968), vammaisurheilija, pyörätuolibiljardin moninkertainen maailmanmestari
* Leo-Pekka Tähti (s. 1983), vammaisurheilija
* Tuomas Tähti (s. 1987), perussuomalaisten taustavaikuttaja ja yhdistysaktiivi
* Veikko K. Tähti (1924–2011), diplomi-insinööri ja yritysjohtaja, kauppaneuvos.

## Muita
* Operaatio Tähti, Neuvostoliiton sotilasoperaatio toisessa maailmansodassa
* Sirkus Tähti, vuonna 2015 perustettu suomalainen sirkus.
Phoebe

**Phoebe** voi viitata seuraaviin asioihin:
* Phoebe, Saturnuksen kuu.
* Phoebe Buffay, roolihahmo TV-sarjassa Frendit.
;Britannian kuninkaallinen laivasto
* HMS Phoebe (1795), Phoebe-luokan 36-tykkinen viidennen luokan alus (fregatti)
* HMS Phoebe (1804), 10-tykkinen kutteri
* HMS Phoebe (1854), 51-tykkinen neljännen luokan alus
* HMS Phoebe (1890), Pearl-luokan panssarikansiristeilijä
* HMS Phoebe (1916), M-luokan hävittäjä
* HMS Phoebe (43), Dido-luokan ilmatorjuntaristeilijä
* HMS Phoebe (F42), Leander-luokan fregatti.

## Katso myös
* Foibe, yksi kreikkalaisen mytologian titaaneista.
* Foibe, yksi heliadeista.
* Foibe, Ledan tytär.
* Foibe, Leukippoksen tytär.
* Foibe, antiikin Rooman runoilijoiden Artemiista käyttämä nimi kuun jumalattarena.
Afrikankääpiöorava

**Afrikankääpiöorava** (*Myosciurus pumilio*) on jyrsijä, joka elää Keski-Afrikan sademetsien puissa. Se on uhanalainen, koska se on levinnyt niin pienelle alueelle, jota lisäksi uhkaavat sademetsien hakkuut.

## Ulkonäkö ja koko
Afrikankääpiöorava kasvaa noin seitsemän senttimetriä pitkäksi, ja sen häntä voi olla kuusisenttinen. Aikuinen yksilö painaa noin 15 grammaa. Se on maailman pienin orava.

## Levinneisyys
Afrikankääpiöoravien kotimaita ovat Gabon, Kongon tasavalta, Kamerun ja Päiväntasaajan Guinea, myös Biokon saari.

## Lähteet
Sunita Williams

**Sunita Lyn ”Suni” Williams** (s. 19. syyskuuta 1965 Euclid, Ohio) on yhdysvaltalainen eläköitynyt NASAn astronautti. Hän aloitti astronauttikoulutuksen vuonna 1998.

Williams on Yhdysvaltain laivaston eläköitynyt upseeri ja toinen intialaistaustainen avaruuslennolle valittu Nasan naisastronautti Kalpana Chawlan jälkeen sekä toinen sloveenitaustainen astronautti Ronald M. Segan lisäksi. Hän on naimisissa Michael J. Williamsin kanssa ja on innokas Boston Red Soxin kannattaja. Williams erikoistui avaruuskoulutuksessaan muun muassa avaruusaseman robottikäden käyttöön. Hän asui myös yhdeksän päivää NOAAn merenalaisessa Aquarius-laboratoriossa Nasan NEEMO 2 -projektissa toukokuussa 2002.

Williamsin ensimmäinen avaruuslento alkoi 10. joulukuuta 2006 avaruussukkulalennon STS-116 myötä; hän liittyi Kansainväliselle avaruusasemalle Retkikunta 14:ään ja siirtyi automaattisesti Retkikunta 15:lle. Williams otti Kansainväliselle avaruusasemalle mukaan henkilökohtaisina tavaroinaan Bhagavad Gitan, Ganesha-jumalan figuurin ja aasialaisia samosa-välipaloja. Hän palasi Maahan sukkulalennon STS-117 myötä 22. kesäkuuta 2007.

Williamsilla on hallussaan kolme naisten avaruusennätystä: pisin avaruuslento – 194 päivää, 18 tuntia ja 2 minuuttia – sekä avaruuskävelyennätys niin määrässä kuin kestossa: neljä avaruuskävelyä, joiden yhteispituus on 29 tuntia 17 minuuttia. Hän oli ensimmäinen astronautti, joka juoksi maratonin kiertoradalla ollessaan (aika neljä tuntia 24 minuuttia).


## Lähteet

## Aiheesta muualla

*Sunita Williams NASAn elämäkerrassa 
*Spacefacts.de: Sunita Williams 
*Nirali Magazine: Working Woman: Sunita Williams  (marraskuu 2004) 
*Sunita Williamsin lentoa STS-116 edeltänyt haastattelu  (9.8.2006)
El Capitolio

**El Capitolio** on rakennus Kuuban pääkaupungissa Havannassa. Se rakennettiin alun perin Kuuban hallituksen istuimeksi, ja nykyisin se on Kuuban tiedeakatemian käytössä. Rakennus edustaa uusklassista arkkitehtuuria. Sen ovat suunnitelleet arkkitehdit Raúl Otero ja Eugenio Raynieri.

Rakennustyöt käynnistettiin 1. huhtikuuta vuonna 1926, ja ne saatiin päätökseen 20. toukokuuta vuonna 1929. Rakennus tuli maksamaan 17 miljoonaa sen aikaista Kuuban pesoa. Kuuban hallituksen istuimena rakennus toimi vuoden 1959 Kuuban vallankumoukseen asti. Rakennus oli myös Havannan korkein rakennus 1950-luvulle saakka.

El Capitoliossa on maailman kolmanneksi suurin sisäpatsas, *La Estatua de la República* (Tasavallan patsas). Sen on suunnitellut italialainen taiteilija Angelo Zanelli. Patsas valettiin pronssiin Roomassa, ja tuotiin Havannaan kolmessa eri osassa ja koottiin kasaan rakennuksen sisällä.
Matic Osovnikar

**Matic Osovnikar** (s. 19. tammikuuta 1980 Kranj) on slovenialainen pikajuoksija. 

Osovnikar sijoittui Birminghamin sisäratojen MM-kilpailuissa 2003 neljänneksi 200 metrillä ajalla 21,17. Budapestin halli-MM-kilpailuissa 2004 hän oli viides 60 metrillä ajalla 6,58. Ateenan olympialaisissa hän sijoittui 100&nbsp;metrin alkuerässään kolmanneksi. Toisissa alkuerissä hän oli erässään neljäs pudoten niukasti semifinaaleista. 200&nbsp;metrillä hän selviytyi välieriin. 

Osovnikar sijoittui Moskovan sisäratojen MM-kilpailuissa 2006 60&nbsp;metrillä neljänneksi ajalla 6,58. Hän sai pronssia saman vuoden Göteborgin EM-kilpailujen 100 metrillä juostuaan uuden Slovenian ennätyksen 10,14. Hän oli Birminghamin EM-hallikilpailuissa 2007 60&nbsp;metrillä neljäs. Saman vuoden Osakan MM-kilpailuissa hän juoksi 100 metrin toisissa alkuerissä maansa ennätyksen 10,13 ja sijoittui loppukilpailussa seitsemänneksi ajalla 10,23.

Pekingin olympialaisissa 2008 Osovnikar selviytyi puolivälieriin sekä 100 että 200 metrillä. Berliinin MM-kisoissa 2009 hän karsiutui alkuerissä 100 metrillä ja Barcelonan EM-kisoissa 2010 hän karsiutui välierissä 100 metrillä ja alkuerissä 200 metrillä.

## Ennätykset
* 60 m: 6,58 (2006)
* 100 m: 10,13 (2007)	   	
* 200 m: 20,47 (2004)

## Lähteet
*
Afrikanlinsanki

**Afrikanlinsanki** (*Poiana richardsonii*) on sivettieläinten heimoon kuuluva petoeläin.

## Ulkonäkö ja koko
Afrikanlinsanki kasvaa 35–40&nbsp;cm pitkäksi, ja häntä on yhtä pitkä. Sen säkäkorkeus on noin 15&nbsp;cm ja tyypillinen paino puolen kilon paikkeilla.

## Ravinto

Oravat, linnut, hyönteiset ja erilaiset jyrsijät.

## Levinneisyys
Afrikanlinsankien kotipaikkoja ovat Gabon,  Kongon tasavalta, Kamerun ja Päiväntasaajan Guinea, Sierra Leone ja Liberia.

## Lähteet
Reijo Kemppinen

**Reijo Kemppinen** (s. 1. heinäkuuta 1957 Orimattila) on suomalainen Euroopan unionin virkamies, joka työskentelee Eurooppa-neuvoston viestintäjohtajana. Hän on aiemmin toiminut toimittajana muun muassa Uusi Suomi -lehdessä ja MTV:ssä. Hän aloitti virkamiesuransa Suomen ulkoministeriössä, josta siirtyi Euroopan komission palvelukseen tiedottajaksi muun muassa Euroopan komission puheenjohtaja Romano Prodille. Vuosina 2004–2005 hän toimi lyhyehkön ajan Euroopan komission Suomen edustuston päällikkönä. Vuonna 2010 hän aloitti viestintäjohtajana EU-neuvostossa.

## Julkaisuja
* 
* 
* 

## Lähteet

## Aiheesta muualla
* CV edustuston sivulla
Töölön kirjasto

**Töölön kirjasto** on Helsingin Taka-Töölössä Topeliuksenpuiston pohjoispäädyssä sijaitseva Helsingin kaupunginkirjaston toimipiste. Nykyiset toimitilat Helsingin Topeliuksenkadulla avattiin yleisölle joulun alla 22. joulukuuta 1970. Kirjaston rakennuksen suunnitteli professori Aarne Ervi, ja tyyliltään se edustaa modernismia. Avatun kirjaston erikoisuutena oli Helsingin ensimmäinen musiikkiosasto. Kirjaston pääsisäänkäyntiä koristaa Kari Juvan pronssiveistos *Lukusali*.

## Historia
Ennen nykyisen kirjastorakennuksen valmistumista Töölön kirjasto palveli asiakkaitaan muun muassa Runeberginkadun ja Mannerheimintien kulmassa sijaitsevan ns. Carelia-apteekin talossa, sekä Helsingin puhtaanapitolaitokselle kuuluneessa kiinteistössä Mannerheimintiellä. Puhtaanapitolaitoksen tilalle rakennettiin myöhemmin nykyiset suurhotellit Crowne Plaza ja Scandic Park (aiemmin Hesperia ja Intercontinental). Nykyisen kirjaston rakennusluvasta kiisteltiin vielä kaupunginvaltuustossa, kun jouhevasti etenevän hotelliprojektin louhintatyöt jo aloitettiin. Näin ollen Töölön kirjasto joutui vielä puoleksitoista vuodeksi evakkoon Kivelän sairaalan suojissa sijaitsevaan vanhaan puutaloon, ennen kuin pääsi muuttamaan nykyiseen rakennukseensa.

1970-luvulla Töölön kirjasto oli hyvin käytetty ja suosittu. 1980-luvulle saapuessa kävijämäärät kääntyivät laskuun, kunnes 1990-luvun lama kasvatti suosiota huomattavasti. Suosio on sittemmin pysynyt tasaisena. Kirjastossa käy vuosittain 400&nbsp;000 asiakasta, ja lainauksia on 700&nbsp;000.

Kirjastorakennuksen peruskorjaus alkoi heinäkuussa 2014 ja jatkui huhtikuuhun 2016. Kirjasto avattiin yleisölle elokuussa 2016. Korjauskustannuksiksi arvioitiin 5,4 miljoonaa euroa vuonna 2012, mutta arvio nousi 7,3 miljoonaan euroon vuonna 2014, koska kellarissa ilmeni vesivahinkoja. Rakennus sijaitsee kalliorinteessä, ja perustusten kunnostaminen osoittautui kalliimmaksi kuin arvioitiin. Lisäksi katto uusittiin kokonaan. Rakennus kunnostettiin ikään kuin se olisi suojelukohde. Kunnostuksen ajaksi Kulttuuritehdas Korjaamoon avattiin pienoiskirjasto.

## Valikoima
Tarjolla kirjastossa on lähes 70&nbsp;000 kirjaa sekä monipuolinen valikoima sanoma- ja aikakauslehtiä, musiikkiäänitteitä, nuotteja, pelejä sekä DVD- ja Blu-ray -levyjä. Koko rakennuksessa on saatavilla langaton verkkoyhteys Stadinetti, ja asiakaskäyttöön tarkoitettuja tietokoneita on toistakymmentä. 

## Kerrokset

* 4. kerros: Terassi (musiikkiaineisto, lehtisali, elokuvat ja aikuisten sarjakuvat), ryhmätila 4, tapahtumatila, piano- ja rumpuhuone, ompelukone ja saumuri. Parveke käytössä kesäkaudella.
* 3. kerros: Ryhmätilat 2 ja 3, tietokirjallisuus
* 2. kerros: Kirjastosali (aikuisten kauno- ja tietokirjat, ruotsin- ja vieraskieliset kaunokirjat), lukusali, näyttelytila, asiakastietokoneet ja lainattavat läppärit. Parveke käytössä kesäkaudella.
* 1. kerros: Satupiha (lasten osasto), nuorten osasto, aula (bestsellerit, SpecialPokkarit), lehtialue, asiakaspalvelu, asiakastietokoneet, varausten nouto, tulostaminen
* 0. kerros: Ryhmätila 1 ja paperisilppuri

## Lähteet

## Aiheesta muualla

*Töölön kirjasto
Afrikankyttyrädelfiini

**Afrikankyttyrädelfiini** (*Sousa teuszii*) on delfiinilaji, jota tavataan Afrikan Atlantin puoleisen rannikon tuntumassa Mauritaniasta Angolaan.

## Ulkonäkö ja koko
Afrikankyttyrädelfiini kasvaa 120–250 senttimetriä pitkäksi ja painaa 75–150 kilogrammaa. Nuoret yksilöt ovat kermanvärisiä, vanhemmat harmaita. Nimensä ne ovat saaneet erikoisenmuotoisesta selkäevästä, joka muodostaa taakseen kyttyrän.

## Elintavat
Afrikankyttyrädelfiinit pysyttelevät aina parin kilometrin säteellä rannikosta, mahdollisesti vältelläkseen miekkavalaita (*Orcinus orca*).

## Lähteet

## Aiheesta muualla
* Laji.fi: Afrikankyttyrädelfiini (''Sousa teuszii'')
* ITIS: Sousa teuszii 
* University of Michigan, Animal Diversity Web (ADW): Sousa teuszii, Atlantic humpbacked dolphin 
* Food and Agriculture Organization of the United Nations (FAO): Sousa teuszii
Ammoniumsulfidi

**Ammoniumsulfidi** (NH4)2S on keltaoranssia syttyvää nestettä, jolla on voimakas haju (verrattavissa mätään kananmunaan). Se ärsyttää voimakkaasti hengityselimiä. Yhdisteen moolimassa on 68,143 g/mol, sulamispiste &minus;18&nbsp;°C, kiehumispiste 40&nbsp;°C ja CAS-numero 12135-76-1. 

Ammoniumsulfidia käytetään mm. vapputoreilla myytävissä hajupommeissa.

## Katso myös
*Ammoniumvetysulfidi

## Aiheesta muualla
*PubChem: Ammonium sulfide 
*ChemBlink: Ammonium sulfide
Sergei Sokolov

**Sergei Leonidovitš Sokolov** (, 1. heinäkuuta 1911 Jevpatorija – 31. elokuuta 2012 Moskova) oli Neuvostoliiton marsalkka. Hänet nimitettiin vuonna 1978.

Sokolov toimi vuosina 1965–1984 Leningradin sotilaspiirin komentajana ja vuosina 1984–1987 Neuvostoliiton puolustusministerinä. Hän joutui eroamaan Mathias Rustin tapauksen jälkeen. Hänelle myönnettiin 28. huhtikuuta 1980 Neuvostoliiton sankarin arvo.

Sokolov nimitettiin heinäkuussa 2001 Krimin kunniakansalaiseksi.

## Lähteet

## Aiheesta muualla
Claudio López

**Claudio Javier López** (s. 17. heinäkuuta 1974 Río Tercero, Argentiina) on argentiinalainen jalkapalloilija. Viimeisin argentiinalaisseura, jota López edusti, oli Racing Club. Tämän jälkeen hän pelasi vielä Yhdysvalloissa. 178 senttimetriä pitkän Lópezin pelipaikka oli hyökkääjä. Hänet tunnetaan myös lempinimellä "El Piojo", joka suomeksi tarkoittaa täitä.

López edusti ammattilaisuransa aikana myös Estudiantesia (1990–1992), espanjalaista Valenciaa (1996–2000), italialaista Laziota (2000–2004) ja meksikolaista Club Américaa (2004–2006). Racing Clubissa hän pelasi kahteen otteeseen, ensimmäisen kerran vuosina 1992–1996. Lópezin seurajoukkueuran parhaita saavutuksia ovat Espanjan cupin ja Espanjan supercupin voitot vuodelta 1999, Italian cupin voitto vuodelta 2004, Italian supercupin voitto vuodelta 2000, Meksikon mestaruus vuodelta 2005 ja CONCACAF Champions' Cupin voitto vuodelta 2006.

Argentiinan maajoukkueessa López pelasi 54 ottelua ja teki niissä kymmenen maalia vuosina 1995–2003. Hän edusti maataan MM-kisoissa 1998 ja 2002 sekä Atlantan olympialaisissa 1996, joissa Argentiina saavutti hopeamitalin.

## Lähteet

## Aiheesta muualla
*
Brigita Bukovec

**Brigita Bukovec** (s. 21. toukokuuta 1970) on slovenialainen entinen aitajuoksija. Hän saavutti hopeamitalin 100 metrin aitajuoksussa Atlantan olympialaisissa 1996 ennätyksellään 12,59. 

## Saavutukset
*1994
**Sisäratojen EM-kilpailut, Pariisi, 60 m aj, 4. sija
*1995
**Sisäratojen MM-kilpailut, Barcelona, 60 m aj, pronssia
*1996
**Sisäratojen EM-kilpailut, Tukholma, 60 m aj, hopeaa
**Olympialaiset, Atlanta, 100 m aj, hopeaa
*1997
**Ulkoratojen MM-kilpailut, Ateena, 100 m aj, 4. sija
*1998
**Ulkoratojen EM-kilpailut, Budapest, 100 m aj, hopeaa
*1999
**Sisäratojen MM-kilpailut, Maebashi, 60 m aj, 4. sija

## Aiheesta muualla
*
Farley Granger

**Farley Earle Granger** (1. heinäkuuta 1925 San José, Kalifornia – 27. maaliskuuta 2011 New York, New York) oli yhdysvaltalainen näyttelijä. Hänellä on oma tähtensä Hollywood Walk of Famella. 

## Ura
Grangerin ensimmäinen elokuva oli  vuonna 1943 valmistunut *[[Pohjantähti (vuoden 1943 elokuva)|Pohjantähti]]*. Seuraava oli *[[Purppurasydän (elokuva)|Purppurasydän]]* (1944), vaikka osa elokuvan tekijöistä joutui sen viestin vuoksi myöhemmin poliittiseen epäsuosioon. Alfred Hitchcock löysi hänet kahteen merkittävään rooliin elokuviinsa *[[Köysi (elokuva)|Köysi]]* ja *[[Muukalaisia junassa]]*, jossa hän esitti murhaajaksi houkuteltavaa tenniksenpelaajaa. Näistä *Köysi* joutui paikoin sensorien käsiin, sillä näissä elokuvissa oli homoseksuaalisia jännitteitä. Grangerin uran merkittävintä vaihetta oli sen alkupuoli. Myöhempi ura jäi vaatimattomammaksi.

Grangerilla oli tunnettuja rooleja myös muiden muassa elokuvissa *[[Haluan sinut]]* ja *[[He elävät öisin]]*. Hän esiintyi myös televisiossa ja saavutti menestystä Broadwayllä. Italiassa hän näytteli muun muassa Luchino Viscontin elokuvassa *[[Senso]]*.

## Yksityiselämä
Granger oli avoimesti biseksuaalisesti suuntautunut, eikä vaiennut aiheesta omaelämäkerrassaan *Include Me Out*, joka ilmestyi 2007. 

## Lähteet

## Aiheesta muualla
* 
*
Arthur Laurents

**Arthur Laurents** (14. heinäkuuta 1917 – 5. toukokuuta 2011) oli yhdysvaltalainen käsikirjoittaja, näytelmäkirjailija ja ohjaaja. Hän syntyi New Yorkissa juutalaiseen perheeseen.

## Ura

Ensimmäinen Laurentsin kirjoittama näytelmä oli *Home of the Brave* (1945). Hän joutui ”mccarthyismin” aikana Hollywoodin mustalle listalle, eikä hänen työtään käytetty elokuvissa vuosiin. Hän kirjoitti myöhemmän uransa aikana muun muassa musikaalin *[[West Side Story]]* (1961). Laurents työskenteli myös käsikirjoittajana Hollywood-elokuvissa, kuten Alfred Hitchcockin trillerissä Köysi (1948), Anastasia] (1956), Tervetuloa ikävä (1958) ja Sydney Pollackin romanssissa Parhaat vuotemme(1973). Hän sai kaksi Oscar-ehdokkuutta parhaasta elokuvasta ja parhaasta alkuperäisestä käsikirjoituksesta Herbert Rossin draamaelokuvasta Käännekohta (1977). 

Suomessa Laurentsin näytelmistä on monien *West Side Story* -sovitusten lisäksi nähty musiikkinäytelmä *Rose* Helsingin Kaupunginteatterissa 1992.

## Hollywoodin musta lista

Russel Crousen satunnaisen huomautuksen vuoksi Laurents kutsuttiin Washingtoniin tilille poliittisista näkemyksistään. Hän selitti itsensä House Un-American Activities Committeelle, että hänen ulkonäöllään ei ollut ilmeistä vaikutusta hänen uraansa, joka tuolloin oli pääasiassa teatteria. Kun McCarran Internal Security Act kielsi kumoukselliseen toimintaan osallistuneilta henkilöiltä passin hankkimisen, Laurents lähti Pariisiin Harold Clurmanin ja hänen vaimonsa Stella Adlerin kanssa. Laurents matkusti Grangerin kanssa ympäri Eurooppaa ja Pohjois-Afrikkaa noin 18 kuukauden ajan. 

## Yksityiselämä

Laurents julkaisi vuonna 2000 muistelmateoksen *Original Story By*. Hän oli avoimesti homoseksuaalinen.Hänellä oli yli 50 vuotta kestänyt suhde kumppaniinsa Tom Hatcheriin, joka kuoli vuonna 2006. Laurents kuoli keuhkokuumekomplikaatioihin kotonaan Manhattanilla 5. toukokuuta 2011 ollessaan 93-vuotiaana. Pitkän perinteen mukaisesti Broadwayn teatterin valot himmennettiin 6. toukokuuta 2011 klo 20 yhden minuutin ajaksi hänen muistolleen.

## Lähteet
Pyhän Johanneksen katedraali (Antigua)

**Pyhän Johanneksen katedraali** () on kirkkorakennus Antigua ja Barbudan pääkaupungissa St. John'sissa, Antiguan saarella. Kirkon rakennustyöt käynnistettiin vuonna 1843, ja ne saatiin päätökseen vuonna 1847. Kirkko vihittiin 25. heinäkuuta vuonna 1848. Kirkon suunnittelusta on vastannut arkkitehti J. Fuller. Kirkko on pyhitetty evankelista Johannekselle. 
 
Kirkon kaksoistornit yltävät 21,3 metrin korkeuteen. Niiden kupolit ovat alumiinin väriset. Valmistumisen aikoihin kirkon pilkattiin muistuttavan pakanatemppeliä johon on lisätty kaksi pippurisirottimen muotoista tornia, mutta nykyisin sitä pidetään yhtenä alueen vaikuttavimmista katedraaleista. Eteläportin lähellä on pylväiden päässä evankelista Johanneksen ja Johannes Kastajan patsaat.

## Lähteet
Tähystys

**Tähystys** eli **endoskopia** on lääketieteellinen toimenpide, jossa tutkitaan elimistön sisäosia *endoskoopilla* eli *tähystimellä*, joka on tarkoitusta varten suunniteltu instrumentti.

Endoskooppi sisältää jäykän tai taipuisan putken, jonka sisällä kulkee instrumenttikanava. Toimenpiteen valaisemiseksi käytetään yleensä kehonulkoista valolähdettä, josta valo johdetaan endoskoopin kärkeen kuituoptiikan avulla. Endoskoopissa on linssi tai kamera, joka tuo kuvan tähystettävästä alueesta. Nykyään käytetään yleisesti digitaalisia endoskooppeja, joiden avulla tutkimuksesta voidaan tallentaa kuvia ja videoita.

## Tutkimukset
Endoskopialla voidaan tutkia monia elimistön alueita. Yleisimmillä tutkimuksilla on omat nimityksensä.

*gastroskopia eli mahalaukun tähystys 
*kolonoskopia eli paksusuolen tähystys 
*enteroskopia eli ohutsuolen tähystys 
*manometria eli ruokatorven paineen- ja happamuudenmittaus 
*ERCP eli sappi- ja haimatiehyiden kuvaus
*bronkoskopia eli keuhkoputkien tähystys
*laparoskopia eli vatsaontelon tähystys
*kystoskopia eli virtsarakon tähystys
*artroskopia eli nivelen tähystys
*sialendoskopia eli sylkirauhasen tähystys
*sigmoideoskopia eli paksusuolen loppuosan (Sigma-suoli) tähystys 

## Kapselikuvaus

Nielaistavassa kapselissa oleva kamera ottaa kuvia, ja kameran kokonaiskuvausaika on noin 8 tuntia. Kapseli on kooltaan isohkon lääketabletin kokoinen. Kapselikuvaus ei mahdollista näytteenottoa. Asiakkaan vyötärölle kiinnitetään vastaanotin, ja olkalaukussa oleva tietokone tallentaa tiedot. Ohutsuolen lisäksi kapselilla voidaan tutkia paksusuolta, ja menetelmä on asiakkaalle helpompi kokemus kuin paksusuolen tähystys.

## Tähystysleikkaus
Tähystyksessä tehty polven leikkaus on osoittautunut tehottomaksi hoidettaessa kipuilevaa polvea, jos polvivaivan syynä on ikääntymisen aiheuttama nivelkierukan repeämä.

## Lähteet

## Aiheesta muualla
Tom Schneider

**Tom Schneider** (s. 24. joulukuuta 1959 Indianapolis) on yhdysvaltalainen pokeriammattilainen, kirjailija ja entinen liikemies. 

Schneider varttui Indianapoliksessa ja kouluttautui hyväksytyksi tilintarkastajaksi (CPA, *certified public accountant*). Hän perusti golftarvikkeita myyvän yrityksen. Menestyttyään pokeriturnauksissa ja isoissa käteispeleissä Schneider päätti siirtyä pokeriammattilaiseksi vuonna 2002. Samana vuonna hän oli ensimmäistä kertaa World Series of Pokerin finaalipöydässä sijoittuessaan neljänneksi 3&nbsp;000 dollarin pot limit hold'em -turnauksessa. Maaliskuussa 2006 Schneider oli kolmas World Poker Tourin World Poker Challenge -tapahtumassa ja ansaitsi (256&nbsp;115 dollaria).

Vuoden 2007 WSOP:ssa Schneider voitti 2&nbsp;500 dollarin omaha/seven card stud hi/lo 8 or better ja 1000 dollarin seven card stud hi-low-8 or better -turnaukset. Vain kuusi päivää ensimmäisen rannekkeensa jälkeen hän sijoittui neljänneksi 2&nbsp;500 dollarin H.O.R.S.E.-turnauksessa. Schneider valittiin WSOP:n vuoden 2007 pelaajaksi. Kolmannen ja neljännen WSOP-rannekkeensa Schneider voitti vuoden 2013 WSOP:ssa 15&nbsp;00 dollarin ja 5&nbsp;000 dollarin sisäänoston H.O.R.S.E.-turnauksista.

Tom Schneider julkaisi vuonna 2006 kirjan *Oops! I Won Too Much Money* (). 

Tammikuussa 2018 Schneiderin pokeriuran turnausansiot ylittivät 2,3 miljoonaa dollaria.

## WSOP-rannekkeet

## Lähteet

## Aiheesta muualla

*
Sukellusvene-elokuva

**Sukellusvene-elokuva** on sukellusveneistä kertova ja tapahtumiltaan niiden ympärille sijoittuva sotaelokuvan alalaji. Ne usein keskittyvät päättäväiseen sukellusveneen miehistöön, joka joutuu taistelemaan vihamielisiä sukellusveneitä tai sukellusvenetorjuntaan tarkoitettuja sotalaivoja vastaan. 

Koska sukellusvene-elokuvien tapahtumat sijoittuvat sukellusveneiden sisälle, niissä usein käsitellään sukellusvenesodankäynnin ohella myös sukellusveneen sisätilojen klaustrofobista tunnelmaa, miehistön välisiä ristiriitoja, kapinoita tai sukellusveneen koneistossa ilmeneviä vikoja. Kahden tai useamman sukellusveneen välisessä taistelukohtauksessa usein kuvataan toisiaan kohti torpedoja laukaisevia sukellusveneitä, ja taistelussa sukellusvenetorjuntaan erikoistuneita sota-aluksia vastaan esitetään usein sukellusveneitä väistelemässä sotalaivojen pudottamia syvyyspommeja. Toisen maailmansodan aikana ja 1950-luvulla tehdyissä sukellusvene-elokuvissa kuvattiin toistuvasti upotussotaa Atlantin taistelussa, mutta 1990-luvulle tultaessa sukellusvene-elokuvat keskittyivät useimmiten ydinsukellusveneisiin, niiden kantamiin ydinohjuksiin ja mahdollisen ydinsodan uhkaan.

## Tunnettuja sukellusvene-elokuvia

## Aiheesta muualla
* Submarine in the Movies and TV
Markku Pääkkönen

**Markku Olavi Pääkkönen** (s. 21. kesäkuuta 1955 Kuhmo) on suomalainen taidemaalari. Hän on valmistunut Vapaasta taidekoulusta vuonna 1981. Viime vuosina Pääkkönen on keskittynyt  arkkitehtuuriin sijoittuviin taideteoksiin. Pääkkösen töitä on muun muassa arkkitehti Juha Leiviskän suunnittelemissa Männistön kirkokssa Kuopiossa ja Hyvän paimenen kirkossa Helsingin Pakilassa.Taiteilijakoti Lallukassa asuva Pääkkönen on opettanut useissa taidekouluissa ja on yksi Taidekoulu Maan perustajajäsenistä. Taiteilijalle on myönnetty valtion viisivuotinen apuraha vuosiksi 2006–2010. Markku Pääkkösen veljiä ovat näyttelijät Seppo ja Antti Pääkkönen ja näyttelijä Jasper Pääkkönen on hänen veljenpoikansa. Hänellä on myös kaksi muuta veljeä, Jukka ja Matti.

Pääkköselle myönnettiin valtion ylimääräinen taiteilijaeläke vuonna 2021.

## Lähteet

## Aiheesta muualla
* Markku Pääkkösen kotisivut
John Hoang

**John Hoang** on vietnamilaissyntyinen yhdysvaltalainen pokeriammattilainen. Hoang muutti Yhdysvaltoihin Vietnamista vuonna 1980 ja aloitti pokerinpeluun vuonna 1996. Hän oli aiemmin IT-insinöörinä, kunnes aloitti pokeriammattilaisuuden vuonna 2002. Samana vuonna hän muutti New Jerseystä Kaliforniaan.

Lukuisia turnausvoittoja urallaan ottaneen Hoangin rahakkain voitto on 2&nbsp;000 dollarin no limit hold'em -turnauksen ykköstila Jack Binion World Poker Open -tapahtumasta tammikuussa 2005. Hoang ansaitsi voitostaan 222&nbsp;187 dollaria.

World Series of Pokerissa Hoang on parhaimmillaan ollut toinen David Williamsin voittamassa 1&nbsp;500 dollarin 7 card stud -turnauksessa vuonna 2006.

Elokuussa 2007 Hoangin pokeriuran turnausansiot ylittivät 1,8 miljoonaa dollaria.

## Lähteet

## Aiheesta muualla

*
Nokia E60

**Nokia E60** on Nokian valmistama matkapuhelin. Se kuuluu Nokian E-sarjaan.

## Lähteet
*www.nokia.fi Nokia E60
*

## Aiheesta muualla
* Käyttöohjeet
* Nokia E60 - Tuki